**KLAIPĖDOS MIESTO SAVIVALDYBĖS**

**ADMINISTRACIJA**

**KLAIPĖDOS MIESTO ŽELDYNŲ IR ŽELDINIŲ APSAUGOS IR PRIEŽIŪROS KOMISIJOS POSĖDŽIO PROTOKOLAS**

2021 m. birželio 2 d. Nr. ADM-290

Klaipėda

Posėdis vyko nuo 2021-05-21 13.00 val.

pirmininkės pavaduotoja – Aurelija Jankauskaitė-Bukantienė, Klaipėdos miesto savivaldybės administracijos Urbanistikos ir architektūros skyriaus vyriausioji specialistė;

sekretorė ir narė – Martyna Šeputienė, Klaipėdos miesto savivaldybės administracijos Aplinkosaugos skyriaus vyriausioji specialistė;

nariai:

Doc. Dr. Rita Nekrošienė, Klaipėdos universiteto docentė, želdinių ekspertė (dalyvavo nuotoliniu būdu);

Gediminas Pocius, Klaipėdos miesto savivaldybės Statybos leidimų ir statinių priežiūros skyriaus vedėjas (dalyvavo nuotoliniu būdu);

Vitalijus Juška, Klaipėdos miesto savivaldybės administracijos Paveldosaugos skyriaus vedėjas (dalyvavo nuotoliniu būdu);

Egidijus Bacevičius, Klaipėdos universiteto darbuotojas, biologas (dalyvavo nuotoliniu būdu 1 ir 6 klausimo svarstyme);

Edita Valiūnienė, Klaipėdos miesto savivaldybės administracijos Miesto tvarkymo skyriaus vyriausioji specialistė (dalyvavo nuotoliniu būdu);

Liudvika Kuzminčiūtė, Asociacijos „Klaipėdos žalieji“ pirmininkė.

DARBOTVARKĖ.

1. Dėl želdinių būklės vertinimo Joniškės kapinėse
2. Dėl želdinių būklės vertinimo Mokyklos g. 18a
3. Dėl želdinių būklės vertinimo Bijūnų g. 10F
4. Dėl želdinių būklės vertinimo Bjjūnų g. 10
5. Dėl želdinių būklės vertinimo Kretingos g. 100
6. Dėl želdinių būklės vertinimo Gubojų g. 35 (vertinimas vyko nuotoliniu būdu)
7. SVARSTYTA. Dėl želdinių būklės vertinimo Joniškės kapinėse.

Atsižvelgiant į prašymą (rg. Nr. AP7-70) Komisija vertino prašomą kirsti eglę.

Nurodyta eglė jau buvo vertinta 2021-01-19 (protokolo Nr. ADM-15). Gavus pakartotiną prašymą, eglė vertinta iš naujo. Išsiaiškinta aplinkybė, kad paminklinis akmuo ir aptvėrimo bortelis nejudintas nuo asmens palaidojimo, t.y. ~ 45 m. Pareiškėja nurodė, kad bortelis iškeltas tik prieš puse metų. Pati eglė geros būklės, 55 cm skersmens, ryškių šaknyno iškilimų požymių nepastebėta. R. Nekrošienė teigia, kad eglė pasiekusi gamtinę brandą, todėl ženkliai kenkti kapaviečių borteliams ir paminkliniams akmenis nebeturėtų ir siūlo keisti koreguoti kapavietės įrėminimą jį pakeliant ar priimant kitus želdiniams draugiškus sprendimus. Jai antrina ir E. Bacevičius siūlo ištirti paviršinį šaknyną ir, padarant kuo mažiau žalos, vieną kitą šaknies elementą pašalinti.

Dėl leidimo kirsti 1 eglę balsavo 2 komisijos nariai, prieš – 5, susilaikė – 1.

NUTARTA: neleisti kirsti 1 eglės.

1. SVARSTYTA. Dėl želdinių būklės vertinimo Mokyklos g. 18a.

Atsižvelgiant į prašymą (reg. Nr. RS1-285), Komisija įvertino prašomus kirsti želdinius.

Želdiniai šalinami pagal parengtą projektą, pagal turimą statybos leidimą. Atlikus želdinių apžiūrą nustatyta, kad dalis želdinių inventorizuota neteisingai, t.y. pagal taksacijos lentelę Nr. 6, 8, 11, 12, 32 įvardijami kaip klevai, tačiau natūroje yra uosiai. Liepos Nr. 19 ir 20 dėl kamieno puvinių vertinamo tik patenkinamai.

Dėl kai kurių medžių galimybės išsaugoti buvo užklausti projektuotojai ir gauti atsakymai:

* Dėl Nr. 6, 9, 10  medžių: Nėra galimybės išsaugoti, nes tektų naikinti dalį automobilių stovėjimo vietų ir tuomet nebūtų užtikrinami minimalūs reikalavimai dėl parkavimo. Taip pat labai didelė tikimybė, kad įrengiant parkavimo aikštelės sluoksnius pažeisime medžių šaknis.
* Dėl 12 medžio: Pagal STR nekeičiant turimo statybos leidžiančio dokumento galima keisti numatytą pastato vietą iki 1 m., tačiau tiek nepakaktų, nes medžio vainikas labai didelis ir platus, ir remtųsi į pastatą, įrengiant pamatus pažeistų medžio šaknis.

R. Nekrošienė nors ir atliko želdinių vertinimą šioje teritorijoje, tačiau susilaiko dėl sprendimo priėmimo, nes nėra detaliai išanalizavusi projekto.

Dėl leidimo kirsti 7 klevus, 6 uosius, 11 liepų, 2 ąžuolus, 1 kaštoną ir 2 graikinius riešutmedžius balsavo 5 komisijos nariai, prieš – 0, susilaikė – 2.

 NUTARTA: leisti kirsti 7 klevus, 6 uosius, 11 liepų, 2 ąžuolus, 1 kaštoną ir 2 graikinius riešutmedžius.

1. SVARSTYTA. Dėl želdinių būklės vertinimo Bijūnų g. 10F;

Atsižvelgiant į prašymą (reg. Nr. RS7-2507), Komisija įvertino prašomus kirsti želdinius. Palei visą pastato sieną auga eilė liepų, kurios ankstesniais metais buvo genėjamos, tačiau dėl augavietės (vienoje pusėje pastatas apie 30 cm atstumu nuo želdinių, kitoje pusėje kiti želdiniai), tai buvo daroma sukeliant aukštai lajas. Buvo prašoma leisti pašalinti 6 liepas, kurios akivaizdžiai arčiausiai pastato ir daro didžiausią neigiamą įtaką stogo konstrukcijai, pamatams, juos gadindamos.

Dėl leidimo kirsti 6 liepas balsavo 7 komisijos nariai, prieš – 0, susilaikė – 0.

NUTARTA: Leisti kirsti 6 liepas.

1. SVARSTYTA. Dėl želdinių būklės vertinimo Bijūnų g. 10;

Atsižvelgiant į prašymą (reg. Nr. RS7-2460), Komisija įvertino prašomą kirsti beržą. Nurodytas beržas yra 55 cm skersmens, sveikas, geros būklės, brandus medis. Apžiūros metu pateikti argumentai, kad želdinys užstos naujai gaminamą mokymo įstaigos iškabą ir, kad studentai negalės švęsti savo švenčių mokymo įstaigos prieigose, Komisijai atrodo neitikinantys. Mokslo paskirties pastato (un. nr. 4400-3780-7720) ir sporto paskirties pastato (un. nr. 2193-7000-7021) Bijūnų g. 10, Klaipėda, kapitalinio remonto projekte šis beržas nebuvo numatytas kirsti, t.y. nei užsakovas, nei projektuotojas nematė poreikio želdinio pašalinimui, nepaisant to, kad jis auga buitinių nuotekų tinklo apsaugos zonoje. Nuo pastato auga apie 15 m atstumu.

Dėl leidimo kirsti 1 beržą balsavo 0 komisijos nariai, prieš – 7, susilaikė – 0.

NUTARTA: Neleisti kirsti 1 beržo.

1. SVARSTYTA. Dėl želdinių būklės vertinimo Kretingos g. 100

Atsižvelgiant į prašymą (reg. Nr. RS1-322), Komisija įvertino prašomus kirsti želdinius.

Komisija apžiūrėjo ir įvertino tik saugotiniems priskiriamus želdinius (1 lentelė). Kitus želdinius esant galimybei persodinti. Visi šie želdiniai kertami pagal projektą, nes patenka po statomais pastatais arba kietosiomis dangomis (parkavimo aikštelė, pravažiuojamieji keliai ir takeliai). R. Nekrošienė ir E. Valiūnienė siūlo persodinti medžius kurių skersmuo 11-17 cm, 1.30m aukštyje.

1 lentelė. Medžiai nepapuolantys į energetikos objektų apsaugos zonas ir trukdantys naujų daugiabučių namų statybai.

|  |  |  |  |
| --- | --- | --- | --- |
| Medžio Nr. pagal taksacijos lentelę | Rūšis | Diametras | Būklė/pastabos |
| K63 | Gluosnis | 13 | Gera |
| K80-84 | Gluosnis | 20+20+19+24 | Gera |
| K85 | Klevas | 12 | Gera |
| K97 | Klevas | 13 | Gera |
| netaksuotas | Pušis | 32 | Gera |
| K92 | Klevas | 16 | Gera |
| netaksuotas | Liepa | 14 | Gera |
| netaksuotas | Gluosnis | 60 | Gera |
| netaksuotas | Eglė | 23 | Gera |
| netaksuotas | Gluosnis | 61 | Gera |
| K194 | Gluosnis | 15+18+16+18 | Gera |
| K196 | Klevas | 13 | Gera |
| K198 | Klevas | 23 | Gera/ FK AZ\* |
| K188 | Gluosnis | 18 | Gera |
| K185-186 | Klevas  | 13+19 | Gera |
| K184 | Klevas | 13 | Gera |
| K185 | Klevas | 13 | Gera |
| K175-176 | Klevas | 24+11 | Gera/ FK AZ\* |
| K172-174 | Gluosnis | 22+26+19+19+21 | Gera/ FK AZ\* |
| K152-153 | Klevas | 25+18 | Gera/ LK AZ\*\* |
| K150 | Klevas | 20 | Gera |
| K151 | Klevas | 21 | Gera |
| K141 | Klevas | 21 | Gera/ įv. tinklų AZ |
| K138 | Gluosnis | 14 | Gera/ įv. tinklų AZ |
| K139 | Gluosnis | 17+16 | Gera/ įv. tinklų AZ |
| K135-137 | Gluosnis  | 14+11+13 | Gera/ FK AZ\* |
| K131-132 | Klevas | 11+17 | Gera/ FK AZ\* |
| K128 | Gluosnis | 13+15 | Gera/ FK AZ\* |
| K119 | Gluosnis | 20 | Gera |
| K120 | Gluosnis | 19 | Gera |
| K121 | Gluosnis | 13 | Gera |
| K122 | Gluosnis  | 12 | Gera |
| K123 | Gluosnis | 14 | Gera |
| K124 | Gluosnis | 16 | Gera |
| K97 | Klevas | 15+10 | Gera |
| K98-117 | Gluosnis | 14, 16+19 | Gera |
| K212 | Klevas | 15 | Gera |
| K213 | Gluosnis | 57 | Gera |

\* *FK AZ – Buitinių nuotekų tinklo apsaugos zona.*

*\*\* LK AZ – Lietaus nuotėkų tinklo apsaugos zona.*

 Dėl leidimo kirsti 21 gluosnius, 10 klevų, 1 pušį ir 1 eglę balsavo 7 komisijos nariai, prieš – 0, susilaikė – 0.

 Dėl leidimo kirsti 13 gluosnius, 8 klevus, 1 liepą balsavo 5 komisijos nariai, prieš – 2, susilaikė – 0.

 NUTARTA: leisti kirsti 34 gluosnius, 18 klevų, 1 pušį, 1 liepą ir 1 eglę.

1. SVARSTYTA. Dėl želdinių būklės vertinimo Gubojų g. 35 (vertinimas vyko nuotoliniu būdu)

Atsižvelgiant į prašymą (reg. Nr. RS7-2507), Komisija įvertino prašomą kirsti beržą. Šis beržas yra geros būklės, 30 cm skersmens. Auga planuojamo gyvenamojo namo vietoje, net ir keičiant namo konfigūraciją beržo išsaugoti neįmanoma.

Dėl leidimo kirsti 1 beržą balsavo 8 komisijos nariai, prieš – 0, susilaikė – 0.

NUTARTA: Leisti kirsti 1 beržą.

|  |  |
| --- | --- |
| Komisijos pirmininko pavaduotoja  | Aurelija Jankauskaitė - Bukantienė  |
| Sekretorė  |  Martyna Šeputienė |